ཁོར་ཡུག་གིས་མི་བསྐྱངས་ཐུབ་ལ།མི་ཡིས་རིག་གནས་གསར་བསྐྲུན་བྱེད་ནུས་ན།ང་ཚོས་ཅིའི་ཕྱིར་ཁོར་ཡུག་བསྐྲུན་ནས་རིག་གནས་མི་སློབ་པ་ཡིན།འདི་ནི་ཅི་འདྲའི་གལ་ཆེན་ཞིག་རེད་ཨང་།དེ་ཡང་ཀོར་ཨར་ཅིའི་ཡིས།སྐད་ཡིག་ནི་བསམ་བློ་མཐའ་དག་གི་ཕྱི་གོས་ཡིན་ཞེས་པ་དང་།ད་དུང་དམའ་འབྲིང་སྐད་ཡིག་བསླབ་ཚན་ཚད་གཞི་ལས་སྐད་ཡིག་ནི་བསླབ་ཚན་གཞན་དག་ལ་འཇུག་པའི་སྒོ་ཡིན་ཞེས་པ་སོགས་ལས།སྐད་ཡིག་གི་ཆུ་ཚད་ཀྱིས་སློབ་མ་ཞིག་གི་ཕྱོགས་མང་བོ་ཞིག་མཚོན་གྱི་ཡོད་པ་རེད།དེ་བས།ང་ཚོས་རྩོམ་འབྲི་ལ་དགའ་བའི་སློབ་མ་རྣམས་ལ་སྐུལ་སློང་དང་མཛུབ་སྟོན་བྱས་ཏེ།རྩོམ་འབྲི་ལ་དགའ་བའི་སློབ་མ་སྔར་ལས་ཇེ་མང་དུ་འགྱུར་བར་འབད་བརྩོན་བྱེད་དགོས།དེའང་ཞིབ་ཏུ་བཀྲལ་ན།སློབ་མ་རེ་འགའི་རྩོམ་ཡིག་ལེགས་གྲས་དག་འཛིན་གྲྭ་གང་བོའི་སྔོན་ནས་སྒྲོག་འདོན་དང་སློབ་ཁང་གི་ཤེས་རིག་དགའ་ཚལ་དུ་འོས་སྦྱོར།ཚགས་དེབ་ཏུ་འགོད་པ།དྲ་ཚིགས་ཀྱི་སྟེང་དུ་འཇོག་པ་དང་།རབ་བྱུང་ན་དུས་དེབ་སོགས་ཀྱི་སྟེང་དགོད་ཐུབ་པ་བྱུང་ན་སློབ་མ་དེ་དག་གི་རེ་འདོད་ཡོངས་སུ་ཚིམ་པར་བྱས་ཤིང་།སློབ་མ་གཞན་དག་ལའང་འདུག་བཟོད་མེད་པའི་གནས་སུ་བསྐྱལ་ཚེ།རྩོམ་ཡིག་འབྲི་མཁན་ཇེ་མང་ནས་ཇེ་མང་དུ་འགྱུར་ངེས་ཡིན་ལ།བྲིས་པའི་རྒྱུ་སྤུས་ཇེ་མཐོ་ནས་ཇེ་མཐོ་རུ་འགྲོ་སྲིད།